ХъумапIэ банкыр къыхах
«Global Finance» журналым ХъумапIэ банкыр Урысейм щыпашэу къилъытащ. Дуней псом финансхэмкIэ я гуп хэхахэм я унафэщIхэм, банкирхэм, аналитикхэм ечэнджэща нэужь, журналым и редакторхэм нэхъыфIу къалъытэхэм я спискэр ягъэхьэзыращ. Я мылъкум зэрыхэхъуэм, я фейдэр зыхуэдэм, зэхущытыкIэхэр зэраухуэм, цIыхухэм зэрадэлажьэм, Iуэхутхьэбзэхэм хуэзэмкIэ яIэ ефIэкIыныгъэм, IэнатIэм щIэуэ халъхьэм тещIыхьауэ текIуахэр ягъэбелджылащ. Апхуэдэу акцэхэм я рынокымкIэ, кредит-рейтингымкIэ аналитикхэм, банк чэнджэщэгъухэм, нэгъуэщI IэщIагъэлI Iэзэхэм я Iуэху еплъыкIэхэри къалъытащ.
— «Global Finance» журналым Урысейм и банк нэхъыфIым и дамыгъэр къызэрытхуигъэфэщар ди дежкIэ пщIэшхуэщ. Ар и щыхьэтщ рынокым лъэ быдэкIэ дызэрыхэтым, апхуэдэу 2012 гъэм ехъулIэныгъэ нэрылъагъухэр дызэриIам. Рынокым щыщыIэ гугъуехь инхэм щхьэкIэ къэмынэу, Урысейми нэгъуэщI къэралхэми ди бизнесым жыджэру зыщыдогъэужь, — къыхигъэщащ ХъумапIэ банкым и правленэм и унафэщI Греф Герман.
